Den nordjyske ultraløber Stine Rex har netop startet en vild løbetur i Grækenland. Hun skal løbe en frisk tur på hele 246,8 kilometer fra Athen til Sparta. Løbet hedder Spartathlon og har rødder i det antikke Grækenland, hvor Pheidippides - datidens største ultraløber - løb fra Athen til Sparta for at bede om hjælp til krigen mellem grækerne og perserne. Ifølge sagnet ankom han til Sparta dagen efter, han startede sin løbetur i Athen. Det er den tur, løberen Stine Rex her til morgen startede på. Igen. For hun har løbet turen før. Tilbage i 2017 gennemførte den aalborgensiske ultraløber i mål i suveræn ny personlig rekord på 26 timer og 58 minutter i det 246,8 kilometer lange ultraløb. Hendes personlige mål var dengang at gennemføre Sparathlon, der regnes for verdens hårdeste ultraløb, på under 30 timer. - Det er et helt fantastisk resultat for mig og langt bedre, end jeg havde drømt om, sagde Stine Rex dengang kort efter, hun var kommet i mål. Dengang rakte præstationen til en fjerdeplads. - Det ville også have været dejligt at komme på sejspodiet, men jeg var oppe mod løbere med verdensmestertitler bag sig. To af de tre hurtigste er verdensmestre, så jeg er trods alt meget godt tilfreds, sagde Stine Rex dengang. Men for Stine Rex var det ikke bare nok at gennemføre og forbedre sin tid og sætte sit navn fast i toppen af ultraløbernes verdenselite. Derfor er hun nu tilbage i Grækenland. Starten til årets løb gik klokken 06.00 lokal tid. Spartathlon-ruten er en svær rute, der foregår på upræparerede stier og mudrede spor gennem vinmarker, olivenlunde og henover stejle bjerge. Løberne skal i nattens mørke forcere bjerget Parthenio op til 1200 meters højde. Vejrudsigten lover masser af sol, og i morgen, når slutspurten skal sættes ind på rutens hårdeste stykke, stiger temperaturen til 30 grader og 90 procents luftfugtighed. Til dagligt arbejder Stine Rex i DGI Huset som fitnesskooridnator i Nordkraft i Aalborg. Se TV2 Nords portræt af Stine Rex fra 2016 herunder.

Opsummering:
I løbet af de næste 36 timer skal den nordjyske superkvinde løbe fra Athen til Sparta på 36 timer.